Uticaj konsaltinga na efikasnost organizacionog restrukturiranja
Promjene u poslovnom ambijentu od organizacija zahtijevaju adekvatnu i brzu reakciju. Ustaljeni načini upravljanja ili operativnog obavljanja aktivnosti često postaju neefikasni, i posljedično dovode do pada poslovnih performansi. U takvim situacijama organizacije nerijetko posežu za restrukturiranjem koje treba da im omogući da poslovanje postave na stabilne osnove, čime će se stvoriti uslovi za njihov dalji rast i razvoj. Organizaciono restrukturiranje, međutim, predstavlja vrlo kompleksan proces koji pored finansijskih i vremenskih resursa traži i odgovarajuću ekspertizu. Ukoliko među zaposlenima nema odgovarajućih stručnjaka koji bi mogli da iznesu teret restrukturiranja, onda je neophodno potražiti pomoć u vidu angažovanja spoljnih konsultanata koji mogu značajno da olakšaju procese planiranja i implementacije potrebnih organizacionih promjena. Analiza savremenih trendova ukazuje na to da se organizacije sve češće odlučuju na ovakav potez, jer su svjesne da investiranje u takve poslove može da unaprijedi njihovo poslovanje, odnosno da smanji ili u potpunosti eliminiše negativne uticaje velikog broja faktora. Ipak, praksa pokazuje da ne dolazi uvijek do potpune primjene konsultantskih preporuka. Ponekad su rješenja koja konsultanti predlažu dobra u teoriji, ali se prilikom pokušaja njihove implementacije pojavljuju određeni problemi koji onemogućavaju da se ona iznesu do kraja. Takođe, treba imati u vidu i činjenicu da nisu svi konsultantski projekti organizacionog restrukturiranja usmjereni na uvođenje promjena na nivou čitave organizacije, jer su nekad konsultanti angažovani u cilju unapređenja performansi određenih organizacionih cjelina.
stepen implementacije rješenja, organizaciono restrukturiranje, nivo implementacije rješenja, Konsalting, efikasnost, the level of implementation of the solution, the degree of implementation of the solution, organizational restructuring, efficiency, Consulting
Networked Digital Library of Theses and Dissertations
Univerzitet u Beogradu, Fakultet organizacionih nauka